'n Hoërskool vir my kind – só kies ek - Jou Gesin | Solidariteit WêreldJou Gesin | Solidariteit Wêreld
Tuis › Artikels › 'n Hoërskool vir my kind – só kies ek
'n Hoërskool vir my kind – só kies ek
Donderdag | 07 Junie | 2018
Een van die grootste besluite in jou kind se lewe is watter hoërskool vir die volgende vyf jaar sy akademiese, kultuur- en sporttuiste sal wees. Jare gelede moes kinders by die skool naaste aan hul tuiste inskryf. Deesdae het ouers en kinders wel 'n keuse.
Om 'n nommerpas-skool te kies, is uiters belangrik, maar nie altyd so maklik nie omdat daar soveel faktore is wat in ag geneem moet word.
Dr. ST Potgieter, opvoedkundige sielkundige in Bellville, noem die volgende:
Vakkeuses is belangrik, veral as jou kind 'n bepaalde vak moet neem vir sy toekomstige studierigting en beroep. Nie alle skole bied al die vakke soos kuns, drama, ballet en inligtingstegnologie aan nie.
Aanleg en belangstelling: Die meeste hoofstroom akademiese skole bied die vakke aan wat nodig is om aan 'n kollege of universiteit te studeer. Indien jou kind egter 'n aanleg of belangstelling in 'n gespesialiseerde rigting het, oorweeg eerder 'n skool wat spesifiek hiervoor voorsiening maak, soos 'n tegniese of landbouskool.
Sport en kultuur: Indien jou kind aanleg in 'n spesifieke sportsoort of kultuuraktiwiteit toon, kies 'n skool waar hierdie talent maksimaal kan onwikkel.
Indien jou kind leer- of ander probleme soos AGHS ondervind, kies 'n kleiner skool met minder leerders per klas.
Afstand: Vir praktiese doeleindes, soos vervoer en buitemuurse aktiwiteite, is 'n hoërskool naby jul huis die voorkeurkeuse. Dis egter nie 'n onoorkombare probleem nie omdat sommige skole skoolbussies het na ander voorstede as waar die skool geleë is.
Koshuis: Indien ouers op 'n plaas bly, sal 'n hoërskool met 'n skoolkoshuis die vanselfsprekende keuse wees. Soms is die gekose skool ver van die huis af en is koshuisinwoning die enigste opsie.
Privaat skole is duurder as staatskole maar bied sekere voordele soos kleiner klasse.
Enkelgeslagskool of gemengde skool: Enkelgeslagskole is yl gesaai en sal moontlik koshuisinwoning tot gevolg hê.
Tradisie: Indien die voorgeslagte leerders by 'n spesifieke skool was, sal julle moontlik die tradisie wil voortsit. Dit kan soms ten koste van een of meer van die bogenoemde faktore wees.
Jou kind wil dalk dieselfde skool as sy laerskoolmaat bywoon. Dit sal dan nodig wees om al die ander faktore saam met hom deur te werk en saam te besluit wat die beste keuse vir hom sal wees.
Benewens bogenoemde faktore is daar ook ander kriteria wat julle behoort te oorweeg, veral betreffende 'n spesifieke skool. Nuttige inligting is in die skool se prospektus vervat. Woon gerus ook die ope dag by en beweeg op die skoolterrein rond. Persoonlike gesprekke met die skoolhoof en personeel asook met oudskoliere, huidige leerders en ouers sal egter die hart van die skool aan jou blootlê.
Sal jou kind kan aanpas by die skool se gevestigde tradisies?
Handhaaf die skool dieselfde waardes en etos as dié van julle gesin?
Is die ontwikkeling van leerders se sosiale en emosionele vaardighede soos respek, verdraagsamheid, deursettingsvermoë, vermoë om die ruimte om jou te organiseer, tydbestuur, aanpasbaarheid, 'n sin vir verantwoordelikheid en aanspreeklikheid, en empatie belangrik?.
Sal die skool jou kind voorberei op 'n multikulturele werkomgewing?
Wat is die skool se beleid betreffende kultuursensitiwiteit en onderrigtaal?
Wat is die skool se gedragskode t.o.v. optrede in die geval van sekere oortredings, met spesifieke verwysing na rassisme, verdraagsaamheid teenoor ander, respek vir ander, godsdiensbeoefening, afknouery, teistering deur middel van sosiale media en netheid?
Is die doel van die dissiplinêre sisteem om van die leerders gebalanseerde volwassenes te maak? Fokus dissipline net op straf of op beloning ook?
Het die skool 'n ondersteuningsnetwerk van beraders of sielkundiges?
Moedig die skool ouerbetrokkenheid aan?
Word tegnologie oorbeklemtoon ten koste van die persoonlike betrokkenheid van onderwysers wat omgee?
Hoedanig is die skool se sportmanskap? Gaan stel ondersoek in deur die volgende sportdag by te woon.
Bestaan daar 'n gesonde balans tussen akademie, sport en kultuur of word een hiervan oorbeklemtoon?
Toon die leerders tydens 'n besoek aan die skool basiese goeie maniere soos groet of hulp aanbied?
Dwaal daar gedurende klastyd leerders op die skoolterrein rond? Dis gewoonlik 'n aanduiding van swak dissipline.
Skep die algemene voorkoms van die skoolterrein 'n indruk van netheid en veiligheid?
Skep die houding van die kinders die indruk dat hulle gelukkig en geborge voel?
Probeer die algemene gevoel van ouers en leerders peil deur met hulle oor die skool te gesels.
Google die skool se naam want so kan jy ook baie insiggewende inligting bekom.
Hoe julle ook al hierdie moeilike saak hanteer, ontjou jul kind se geluk en toekoms is die belangrikste.
Kontak ST Potgieter: st@pitkos.co.za by telefoonnommer 021 949 5007
https://www.netwerk24.com/huisgenoot/Nuus/sal-my-kind-beter-presteer-in-enkelgeslagskool-of-n-gemengde-een-20170528